מספר פנימי: 554530
הכנסת התשע-עשרה
יוזמים:      חברי הכנסת	יריב לוין
					זאב אלקין
					עפר שלח 
					מרב מיכאלי	

				פ/2589/19			

הצעת חוק יסודות התקציב (תיקון – שינויים בתקציב הביטחון), התשע"ד–2014
תיקון סעיף 19	1.	בחוק יסודות התקציב, התשמ"ה–1985, בסעיף 19 – 	
		(1)	בסעיף קטן (ב)(1), אחרי "89 מיליון שקלים חדשים," יבוא "בסכום נמוך יותר כפי שתקבע הממשלה,";	
		(2)	בסעיף קטן (ה), בסופו יבוא "ואולם רשאית הממשלה לקבוע כי העברה או הגדלה כאמור בסעיף קטן זה, העולה על סכום שתקבע בהחלטתה, תיעשה באישורה המוקדם של הוועדה".	
דברי הסבר
פרק ג' לחוק יסודות התקציב, התשמ"ה–1985 (להלן – החוק), קובע הסדר מיוחד לתקציב משרד הביטחון. סעיף 19 לחוק מסדיר את הבקרות על שינויים בתקציב זה וקובע, בין היתר, כי שר האוצר רשאי, על פי הצעת שר הביטחון, להגדיל כל סכום הוצאה בתכנית קיימת או חדשה, וכן רשאי הוא להעביר כל סכום מתכניות בתחום פעולה אחד לתכניות בתחום פעולה אחר. כמו כן, נקבע כי העברה או הגדלה כאמור המשנה תחום פעולה בסכום העולה על 89 מיליון שקלים חדשים (צמוד למדד המחירים לצרכן וכיום עומד על 120 מיליון שקלים חדשים) או מהווה שינוי מהותי, תעשה באישורה המוקדם של ועדה משותפת של ועדת הכספים וועדת החוץ והביטחון של הכנסת (להלן – הוועדה המשותפת), אלא אם כן ראש הממשלה ושר הביטחון קבעו כי מצב בטחוני מיוחד מחייב מתן הודעה בלבד לוועדה המשותפת.
עם זאת, בפועל שר האוצר פונה לוועדה המשותפת לקבלת אישורים על שינויים תקציביים במהלך השנה מכוח כללים הכלולים בהחלטת ממשלה מס' 485 מיום י"ט באלול התשס"ז (12 בספטמבר 2006), הקובעים כי העברה או הגדלה של סכומים נמוכים יותר יהיו באישורה המוקדם של הוועדה המשותפת. 
לפיכך, מוצע בהצעת חוק זו לעגן את סמכות הממשלה לקבוע סכום נמוך מזה הקבוע בחוק, לעניין העברה או הגדלה של סכומים הטעונה את אישורה המוקדם של הוועדה המשותפת. בהתאם לכך, מוצע גם לקבוע הסדר מקביל בעניין שינוי בתכניות בתקציב הביטחון שסכומיהן מוצאים במטבע חוץ.
---------------------------------
הוגשה ליו"ר הכנסת והסגנים
והונחה על שולחן הכנסת ביום
ט' בתמוז התשע"ד – 7.7.14